রূপগঞ্জ (বাংলাটাইমস টুয়েন্টিফোর ডটকম) : রূপগঞ্জে সন্ত্রাসীদের দাবীকৃত চাঁদা না দেয়ায় ঠিকাদারী প্রতিষ্ঠানের অফিসে হামলা চালিয়েছে সন্ত্রাসীরা। এ সময় সন্ত্রাসীরা অফিসে ব্যাপক ভাঙচুর ও লুটপাট চালায় এবং ৩ ব্যক্তিকে পিটিয়ে আহত করে। ঘটনাটি ঘটেছে মঙ্গলবার দুপুরে উপজেলার পূবেরগাঁও এলাকায়। সুত্র জানায়, উপজেলার পূবেরগাঁও এলাকার ঠিকাদার  রাশেদের কাছে দীর্ঘদিন যাবৎ একই এলাকার সন্ত্রাসী জজ মিয়া, আরমান, শরীফ, রাজ্জাক, মহিবুর ১০ লাখ টাকা চাঁদা দাবী করে আসছিল। মঙ্গলবার দুপুরে ঠিকাদারী প্রতিষ্ঠান মেসার্স ল্যান্ড বাজার ট্রেডার্সের অফিসে এসে ঐ সন্ত্রাসীরা রাশেদের কাছে ১০ লাখ টাকা চাঁদা দাবী করে। রাশেদ সন্ত্রাসীদের দাবীকৃত চাঁদার টাকা দিতে অস্বীকার করলে সন্ত্রাসীরা ঠিকাদারী প্রতিষ্ঠানের অফিসে হামলা চালিয়ে ব্যাপক ভাঙচুর করে ও নগদ ৪ লাখ টাকা এবং একটি ল্যাপটপ নিয়ে যায়। এ সময় সন্ত্রাসীরা রাশেদ ও তার ব্যবসায়িক পার্টনার জহিরুল ইসলাম, দেলোয়ার হোসেনকে পিটিয়ে  আহত করে। আহতদেরকে স্থানীয় হাসপাতালে ভর্তি করা হয়েছে। এ ঘটনায় রাশেদ বাদি হয়ে রূপগঞ্জ থানায় একটি অভিযোগ দায়ের করেছে। এ ব্যাপারে রূপগঞ্জ থানার ইন্সপেক্টর (তদন্ত) সাহিদুর রহমান বলেন, অভিযোগ পেয়েছি। তদন্ত করা হচ্ছে।